水天月歌
作者：汪莘
朝代：宋

paragraphs: 朝立寒溪東，暮立寒溪西。
一到神頓領，熟視眼更迷。
水光不見水，但見青天無表裏。
天光不見天，但見一片清烟涵無邊。
水中有天天不濕，天中有水水不入。
天耶水耶墮渺茫，只是天光與水光。
月來水天中，水天裹月如不裹。
月去水天中，水天鎖月如不鎖。
明月不來不去時，琉璃泡中珠一顆。
先自水天莫分別，更添月色更親切。
水色天色月色擘不開，水光天光月光拈不來。
夢中酒渴不可忍，一口吸下驪龍腮。